Turisme i Bulgaria
Store norske leksikon,Geografi,Verdens geografi,Europa,Bulgarias geografi
Bulgarias klima og geografi har medført at det satses relativt mye på å tiltrekke utenlandske turister. Badeferie langs svartehavskysten og skiferie i fjellene er de viktigste satsingsområdene. Dessuten har det vært et økende antall turister til hovedstaden Sofia etter at Bulgaria ble medlem av EU i 2007.
I Europa har Bulgaria klart å profilere seg som et lavkostland for masseturismen. Tidligere var turistene hovedsakelig fra andre østeuropeiske land, men turister fra Sør- og Vest-Europa har senere overtatt mye av markedet. I 2019 kom det 12,6 millioner utenlandske turister til Bulgaria. Av disse kom 96,7 prosent fra andre europeiske land.De største og mest kjente turiststedene langs svartehavskysten er Albena, Golden Sands, Varna, Zlatni Pjasătsi og Slăntsjev Brjag. Populære steder for skiturister er Borovets i Musalafjellet, Pamporovo i Rodopifjellene, Bansko ved foten av Pirinfjellet og fjellmassivet Vitosja ti kilometer sør for Sofia. Foruten bade- og skiferie er helseturisme knyttet til naturlige mineralkilder et annet satsingsområde. Kjente mineralbad er Kjustendil, Sandanski, Velingrad og Hissarya. Les mer i Store norske leksikon Bulgarias geografi Økonomi og næringsliv i Bulgaria Mynt, mål og vekt i Bulgaria Bulgaria